
Sülysáp Nagyközség Önkormányzata Képviselő-testületének

2013. május 23-án tartandó munkaterv szerinti ülésére

3. napirendhez

Tárgy:
Beszámoló a gyermekjóléti és gyermekvédelmi feladatok 2012. évi ellátásáról 
Tisztelt Képviselő-testület!

A gyermekek védelméről és gyámügyi igazgatásról szóló 1997. évi XXXI. törvény 96. § (6) bekezdése szerint a helyi önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, melyet a Képviselő-testület megtárgyal. 

A Testület által elfogadott beszámolót ezt követően meg kell küldeni a Pest Megyei Kormányhivatal Szociális és Gyámhivatalának, amely 30 napon belül javaslattal élhet az Önkormányzat felé.

Kérem a csatolt beszámoló szíves megtárgyalását és elfogadását.
…/2013. (V. 23.) ÖKT határozati javaslat

Sülysáp Nagyközség Önkormányzatának Képviselő-testülete a gyermekek védelméről és gyámügyi igazgatásról szóló 1997. évi XXXI. törvény 96. § (6) bekezdése alapján a gyermekjóléti és gyermekvédelmi feladatok 2012. évi ellátásáról szóló beszámolót elfogadja.
Határidő: azonnal
Felelős: polgármester

Sülysáp, 2013. május 17.

Horinka László s.k.


polgármester
Láttam! Sülysáp, 2013. május 17. 

Tóth Krisztina s.k.

jegyző
MELLÉKLET
Átfogó értékelés az Önkormányzat gyermekjóléti és gyermekvédelmi feladatainak ellátásáról 

2012. évben
Sülysáp Nagyközség





A gyermekek védelméről és gyámügyi igazgatásról szóló 1997. évi XXXI. törvény (továbbiakban: Gyvt.), valamint a végrehajtására kiadott 149/1997. (IX.10.) Kormány rendelet (továbbiakban: Kormány rendelet) szabályozza a gyermekek védelmét, a gyámügyi igazgatást. 

A helyi önkormányzatokról szóló 1990. évi LXV. törvény 16. § (1) bekezdése és Gyvt. 18. § (1) b) pontjával és a (2) bekezdésével, továbbá a 29. §-val kapott felhatalmazása alapján készült el egységes szerkezetben a 12/2010. (VIII.23.) sz. Önkormányzati rendelet a gyermekek védelmének helyi rendszeréről.  

A Gyvt. 96.§. (6) bekezdése szerint” a helyi önkormányzat a gyermekjóléti és gyermekvédelmi feladatainak ellátásáról minden év május 31-ig – a Kormány rendelet 10. számú mellékletében meghatározott tartalommal – átfogó értékelést készít, melyet a képviselő-testület megtárgyal.” Az értékelést meg kell küldeni a Pest Megyei Kormányhivatal Szociális és Gyámhivatalának. 

I. A település demográfiai mutatói:

2013. január 1. napján Sülysáp Nagyközség állandó lakosságának száma:
8.207 fő
ebből kiskorúak összesen:
1.586 fő

Korcsoportonkénti megosztásban: 
férfi/nő/fő

0-2 éves
116
110

3-5 éves
129
120

6-13 éves
372
327

14-17 éves
211
201

18-54 éves
2224
2124

55-59 éves
316
318

60-69 éves
406
508

70-100 éves
216
509
II. Az önkormányzat által nyújtott pénzbeli, természetbeni ellátások  biztosítása

Pénzbeli ellátások 

Rendkívüli gyermekvédelmi támogatás

A hatáskört önkormányzati rendeletünk értelmében az Egészségügyi és Szociális Bizottság gyakorolja. Különösen indokolt esetben a polgármester azonnal kifizethető rendkívüli gyermekvédelmi támogatásban részesítheti a rászorultat.

A Gyvt. 21. §-a szerint a települési önkormányzat képviselő-testülete a gyermeket a rendeletében meghatározott mértékű rendkívüli gyermekvédelmi támogatásban részesíti, ha a gyermeket gondozó család időszakosan létfenntartási gondokkal küzd, vagy létfenntartást veszélyeztető rendkívüli élethelyzetbe került. Elsősorban azokat a gyermekeket, illetve családokat kell alkalmanként rendkívüli támogatásban részesíteni, akiknek az ellátásáról más módon nem lehet gondoskodni, illetve az alkalmanként jelentkező többletkiadások - különösen a szociális válsághelyzetben lévő várandós anya gyermekének megtartása, a gyermek fogadásának előkészítéséhez kapcsolódó kiadások, a nevelésbe vett gyermek családjával való kapcsolattartásának, illetve a gyermek családba való visszakerülésének elősegítése, betegség vagy iskoláztatás - miatt anyagi segítségre szorulnak. A rendkívüli támogatás iránti kérelmet a szülő vagy más törvényes képviselő a lakóhelye szerint illetékes települési önkormányzat polgármesteri hivatalánál vagy az önkormányzat rendeletében meghatározott szervnél terjeszti elő.

A kérelmeket legtöbb esetben a szülő indítja, de hivatalból a gyámhatóság, valamint az óvoda, iskola ifjúságvédelmi felelőse, családgondozó kérése alapján is indult segélyezés. 

A rendkívüli gyermekvédelmi támogatás és beiskolázási segély kérelmek fő indokai:

Átmeneti pénzzavar, mindkét szülő munkanélkülivé válik. Az anya a Gyes-t és a családi pótlékot nehezen tudja elindítani, esetleg néhány hónapig nincs jövedelem. Az apa elköltözik a családtól, gyermektartásdíjat nem fizet. Igen alacsony a családban az egy főre jutó jövedelem.  Súlyos betegség, kórházi kezelés, magas gyógyszer és gyógyászati segédeszköz térítési díj, elmaradt közüzemi számlák.

A rendkívüli gyermekvédelmi támogatás teljes egészében az önkormányzat költségvetését terheli. 

Rendkívüli gyermekvédelmi támogatás 2012. évi adatai:

Rendszeres gyermekvédelmi kedvezmény  

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult: a gyermekétkeztetés normatív kedvezményének, természetbeni támogatásnak (augusztus, november hónapban), az ingyenes tankönyvnek az igénybevételére. 2012. október 1-jétől lépett hatályba a rendszeres gyermekvédelmi kedvezményhez kapcsolódó pénzbeli támogatás természetbeni támogatássá való módosítása. Az augusztus és november hónapban folyósított pénzbeli támogatást Erzsébet-utalvány formában kell nyújtani.

A rendszeres gyermekvédelmi kedvezményre való jogosultság megállapítását a szülő vagy más törvényes képviselő, illetve a nagykorú személy a lakóhelye szerint illetékes települési önkormányzat jegyzőjénél kérheti. A jegyző a támogatásra való jogosultságot 1 év időtartamra állapítja meg. 

A rendszeres kedvezményre való jogosultság kezdő időpontja a kérelem benyújtásának napja. A jegyző annak a gyermeknek állapítja meg a jogosultságát,

· akinek családjában az egy főre jutó havi jövedelem összege nem haladja meg az öregségi nyugdíj mindenkori legkisebb összegének 140 %-át (2012-ben 39.900,- Ft) ha 

· a gyermeket egyedülálló szülő, illetve más törvényes képviselő gondozza, vagy

· a gyermek tartósan beteg, illetve súlyosan fogyatékos, vagy

· a nagykorúvá vált gyermek esetén, ha megfelel az egyéb feltételeknek vagy

· a fentiekbe nem tartozó esetekben annak a gyermeknek, akinek családjában az egy főre jutó jövedelem nem haladja meg az öregségi nyugdíj mindenkori legkisebb összegétnek 130 %-át (2012-ben 37.050,- Ft) feltéve, 

· hogy a vagyoni helyzet vizsgálata során az egy főre jutó vagyon értéke nem haladja meg a törvényben meghatározott értéket.
A jogosultság a gyermek nagykorúvá válása esetén is megállapítható, ameddig közoktatási intézményben a nappali oktatás munkarendje szerint tanulmányokat folytat, de legfeljebb 23. életévének betöltéséig, továbbá ha a jogosult felsőfokú oktatási intézmény nappali tagozatán tanul, legfeljebb a 25. életévének betöltéséig.
A rendszeres gyermekvédelmi kedvezményre való jogosultság megállapításakor

· a havi rendszerességgel járó - nem vállalkozásból, illetve őstermelői tevékenységből származó - jövedelem esetén a kérelem benyújtását megelőző hónap jövedelmét,

· a nem havi rendszerességgel szerzett, illetve vállalkozásból származó jövedelem esetén a kérelem benyújtásának hónapját közvetlenül megelőző tizenkét hónap alatt szerzett jövedelem egyhavi átlagát kell figyelembe venni, azzal, hogy a vállalkozásból szerzett jövedelemszámításnál azon hónapoknál, amelyek adóbevallással már lezárt időszakra esnek, a jövedelmet a bevallott éves jövedelemnek e hónapokkal arányos összegében kell beszámítani.

Ha a vállalkozási tevékenység megkezdésétől eltelt időtartam nem éri el a 12 hónapot, akkor az egyhavi átlagos jövedelmet a vállalkozási tevékenység időtartama alapján kell kiszámítani.
Vagyon alatt azt a hasznosítható ingatlant, járművet, továbbá vagyoni értékű jogot kell érteni, amelynek egy főre jutó értéke a gyermeket gondozó családban

· külön-külön számítva az öregségi nyugdíj legkisebb összegének húszszorosát, vagy 

· együtt számítva az öregségi nyugdíj legkisebb összegének hetvenszeresét meghaladja. 

· A vagyoni helyzet vizsgálata kiterjed a közös háztartásban élő közeli hozzátartozók vagyonára.

Nem minősül vagyonnak az az ingatlan, amelyben a szülő vagy a tartásra köteles más törvényes képviselő életvitelszerűen lakik, az a vagyoni értékű jog, amely az általuk lakott ingatlanon áll fenn, továbbá a mozgáskorlátozottságra vagy tartós betegségre tekintettel fenntartott gépjármű.

Rendszeres gyermekvédelmi kedvezmény 2012. évi adatai:

Kiegészítő gyermekvédelmi támogatás 

Kiegészítő gyermekvédelmi támogatásra az a rendszeres gyermekvédelmi kedvezményben részesülő gyermek gyámjául rendelt hozzátartozó jogosult, aki

· a gyermek tartására köteles, és

· nyugellátásban, vagy baleseti nyugellátásban, vagy nyugdíjszerű rendszeres szociális pénzellátásban, vagy időskorúak járadékában részesül.
A kiegészítő gyermekvédelmi támogatásra való jogosultságot a gyám lakóhelye szerint illetékes települési önkormányzat jegyzője - határozatlan időre - állapítja meg.

Sülysápon 2012. évben kiegészítő gyermekvédelmi támogatásban gyámolt gyermek nem részesült.

Óvodáztatási támogatás 

Az óvodáztatási támogatásra való jogosultság megállapításának célja a halmozottan hátrányos helyzetű gyermekek minél korábbi életkorban történő rendszeres óvodába járásának elősegítése. 

A gyámhatóság az óvodáztatási támogatásra való jogosultságát - kérelmére - annak a szülőnek állapítja meg, 
· akinek gyermeke rendszeres gyermekvédelmi kedvezményben részesül, és 

· akinek gyermeke legkésőbb annak az óvodai nevelési évnek a kezdetéig, amelyben a gyermek az ötödik életévét betölti, megkezdi az óvodai nevelésben való tényleges részvételt és a kérelem benyújtását közvetlenül megelőző időszakban legalább két hónapon keresztül a gyámhatóságokról, valamint a gyermekvédelmi és gyámügyi eljárásról szóló kormányrendeletben foglaltak szerint rendszeresen jár óvodába, és 

· aki önkéntes nyilatkozatot tesz arról, hogy gyermekének hároméves korában legfeljebb az iskola nyolcadik évfolyamán folytatott tanulmányait fejezte be sikeresen. 

· Az óvodáztatási támogatás iránti kérelmet a szülői felügyeletet gyakorló szülő legfeljebb annak az óvodai nevelési évnek a kezdetéig terjesztheti elő, amely évben gyermeke az ötödik életévét betölti. 

· A nyilatkozatot mindkét szülőnek meg kell tennie, ha a szülői felügyeleti jogot mindketten gyakorolják. 

· A gyámhatóság az óvodáztatási támogatást első alkalommal, ha az óvodáztatási támogatásra való jogosultság jogerős megállapítására 

· az előző év december 5-e és a tárgyév június 4-e között kerül sor, a tárgyév június hónapjában, 

· a tárgyév június 5-e és a tárgyév december 4-e között kerül sor, a tárgyév december hónapjában folyósítja. 

· Az első alkalmat követően a települési önkormányzat jegyzője a gyermek óvodai nevelési jogviszonyának fennállásáig június és december hónapban további óvodáztatási támogatást folyósít a szülőnek, ha 

· a gyermek továbbra is rendszeres gyermekvédelmi kedvezményben részesül, és 

· a szülő a gyermek külön jogszabály szerinti rendszeres óvodába járásáról gondoskodik. 

· Ha az óvodáztatási támogatás iránti kérelmet 

· december 4-éig benyújtották és a támogatásra való jogosultság feltételei fennállnak, de a kérelem jogerős elbírálására december 4-éig, 

· június 4-éig benyújtották és a támogatásra való jogosultság feltételei fennállnak, de a kérelem jogerős elbírálására június 4-éig nem kerül sor, a további óvodáztatási támogatás folyósításának (6) bekezdés szerinti időpontjában kell folyósítani az első alkalommal járó óvodáztatási támogatást. Ha a további óvodáztatási támogatás folyósításának feltételei is fennállnak, akkor az első alkalommal járó és a további óvodáztatási támogatást együtt kell folyósítani. 

Óvodáztatási támogatás 2012. évi adatai:

Természetbeni ellátások

Étkezési térítési díj támogatása 

A személyes gondoskodást nyújtó alapellátás keretében biztosított gyermekek napközbeni ellátása személyi térítési díjának megfizetésére a szülői felügyeleti joggal rendelkező szülő vagy más törvényes képviselő köteles. A gyermekek napközbeni ellátását biztosító intézményben az alapellátások keretébe tartozó szolgáltatások közül csak az étkezésért állapítható meg térítési díj.

A gyermekek napközbeni ellátása (a továbbiakban: gyermekétkeztetés) intézményi térítési díjának alapja - ide nem értve a bölcsődét - az élelmezés nyersanyagköltségének egy ellátottra jutó napi összege. A bölcsőde intézményi térítési díjának alapja az élelmezés nyersanyagköltsége és a nyersanyagköltség legfeljebb 50%-át kitevő rezsiköltség egy ellátottra jutó napi összege.

Gyermekétkeztetés esetén: a rendszeres gyermekvédelmi kedvezményben részesülő, bölcsődés, óvodás, 1-8. évfolyamon nappali rendszerű iskolai oktatásban részt vevő, fogyatékos gyermekek számára nappali ellátást nyújtó, az Szt. hatálya alá tartozó intézményben elhelyezett, gyermek után az intézményi térítési díj 100%-át.

A fenti felsorolásba nem tartozó rendszeres gyermekvédelmi kedvezményben részesülő gyermek és tanuló után az intézményi térítési díj 50%-át. Három- vagy többgyermekes családoknál gyermekenként az intézményi térítési díj 50%-át. A tartósan beteg vagy fogyatékos gyermek, tanuló után az intézményi térítési díj 50%-át kedvezményként kell biztosítani normatív kedvezményként.

A normatív kedvezmény csak egy jogcímen vehető igénybe. Nem jár a tanulónak kedvezmény azon étkeztetésére, amely kedvezményre - a szakképzésre vonatkozó rendelkezések szerint létrejött - tanulói szerződése alapján már jogosult. A gyermekvédelmi gondoskodásban részesülő - nevelőszülőnél, gyermekotthonban, vagy más bentlakásos intézményben nevelkedő - ideiglenes hatállyal elhelyezett, átmeneti vagy tartós nevelésbe vett gyermek után nem vehető igénybe a normatív kedvezmény.

A gyermek lakóhelye szerint illetékes önkormányzat, illetve - ha a gyermek közoktatási intézményben részesül étkezésben - a nevelési-oktatási intézmény vezetője - a fenntartó által megállapított szabályok keretei között - a gyermek egyéni rászorultsága alapján további gyermekenkénti kedvezményt állapíthat meg. A normatív kedvezmény megállapításához közös háztartásban élőként kell figyelembe venni a tizennyolc éven aluli, a huszonöt évesnél fiatalabb, közoktatásban nappali rendszerű oktatásban részt vevő, illetve felsőoktatásban nappali tagozaton tanuló, valamint az életkortól függetlenül a tartósan beteg vagy súlyos fogyatékos gyermekeket.

A normatív kedvezményt a tanuló után a nappali rendszerű oktatásban való részvétele befejezéséig kell biztosítani.

A szociálisan rászoruló gyermekeknek az intézményvezetők méltányossági alapon megállapíthatják az étkezési térítési díj átvállalását 50 vagy 100 %-ban.

Alanyi jogon kedvezménnyel étkezők száma 2012. december 31. napján 497 fő, méltányossági alapon megállapított kedvezményezettek száma 27 fő.

Az étkezési felelősök nyilvántartásai alapján az elszámolást a gyámhatóság elkészíti és az Adó- és Pénzügyi Iroda részére, átadja.  

III. Az Önkormányzat által biztosított  személyes gondoskodást nyújtó

ellátások bemutatása

Gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok. 

· Bölcsőde A Gólyahír Bölcsőde átadásra került 2011. január 1. napjával. Kis lakói és a szülők teljes megelégedésével zökkenőmentesen üzemel. 

· Családi napközi létrehozására Sülysápon lakossági és Önkormányzati törekvések történtek. Önkormányzatunk tanfolyamot indított a Fehérkereszt Egyesület bevonásával, családi napközi létrehozásának érdekében.  12 fő vizsgázott sikeresen a Sülysápra kihelyezett tanfolyam elvégzése után. Az Önkormányzat a tanfolyam díját 90%-ban átvállalta, a jelentkezőknek a fennmaradó 10%-ot kellet önerőből befizetni. Sajnálatos, hogy a 2012. évben egyetlen működési engedéllyel kapcsolatos kérelem sem érkezett. 

· Helyettes szülői hálózatot működtet a Sülysáp Székhelyű Közös Fenntartású Családsegítő és Gyermekjóléti Szolgálat, ebben a társulásban vesz részt Önkormányzatunk, így a szolgáltatást igénybe tudjuk venni szükség esetén. 

Sülysápról 2012. évben 2 kisgyermek került elhelyezésre helyettes szülőnél. 

· Házi gyermekfelügyelet, gyermekek átmeneti gondozása Sülysáp Nagyközségben jelenleg nem működik.

· Gyermekek átmeneti otthona, családok átmeneti otthona Sülysáp Nagyközség területén nem működik, a hatályos törvények erre Önkormányzatunkat nem kötelezik.  

Gyermekjóléti  feladatok 2012. évi ellátása Sülysáp Nagyközségben

A Sülysáp Székhelyű Közös Fenntartású Családsegítő és Gyermekjóléti Szolgálat (továbbiakban: Szolgálat) az elmúlt évi tevékenységéről 2012. májusában részletesen beszámol a Képviselő-testület előtt, azonban ennek a beszámolónak is szerves részét képezi. 

Személyi feltételek alakulása a gyermekjóléti és családsegítő szolgáltatást 3 fő családgondozó látja el, heti 40-40 órában. A dolgozók szakképzettségük szerint: 
gyermekjóléti feladatok ellátásánál két fő szociálpedagógus végzettségű családgondozó

családsegítési feladatok ellátásánál egy fő szociálpedagógus végzettségű családgondozó

A társulás kilenc településre bővült. A társulás két fő egyetemi végzettségű pszichológust foglalkoztat.

Alapellátásban részesülők száma, veszélyeztetettség okai: A 2012-es évben alapellátott gyermekek száma (74 fő, 43 család) az abban az évben gondozás alatt lévő gyermekek számát jelenti. A védelembe vétel egyes esetekben a szülők magatartása, elhanyagoló életmódja miatt indokolt, de egyre több a gyermek magatartása, illetve igazolatlan iskolai hiányzás miatti hatósági intézkedésre tett javaslat. 
Az átmeneti nevelésben levő gyermekek (22 fő, 11 család) sajnos csak kevés esetben gondozhatók vissza vér szerinti szüleikhez, általában a szülők életvitele nem teszi ezt lehetővé, de a cél mindig a vér szerinti családba való visszagondozás.

Az utógondozás során a hazagondozott kiskorú további sorsának figyelemmel kísérése, tanulmányainak követése fontos feladat.

A gyermekjóléti szolgálat gondozási eseteiben hátrányos és veszélyeztetett gyermekekkel találkozik. A gyermekek veszélyeztetettségének okai egyrészt a családok anyagi helyzetére vezethetők vissza. Sokan küzdenek anyagi problémákkal, ez a gyermekek minőségi étkezésében nagy számban megmutatkozik, hozva maga után az egyes betegségek kialakulását. A családlátogatások során figyelemmel kísérik a háztartásvezetést, főzési szokásokat, gyermeknevelés esetleges hiányosságait. A családokat szükség esetén tanácsokkal látják el. 

Nagyon sok családban alakul ki családi-kapcsolati konfliktus, veszekedés, amelyeknek folyamatos szemtanúi, rosszabb esetben résztvevői a családban élő gyermekek. Ilyenkor elsősorban a szülők között folynak viták, de gyakran a gyermekek válnak másodlagos áldozatokká. A családi viszályoknak gyakran kiváltó oka az alkoholos befolyásoltság, melynek gyakori következménye az agresszív viselkedés. 

A gyermekbántalmazás minden formája károsan befolyásolja az egészséges személyiségfejlődést. Vannak olyan szülők, akik olyan súlyos formában bántalmazzák gyerekeiket, hogy életre szóló nyomot hagynak a lelkükben. 

A tankötelezettség elmulasztása sajnos még mindig számottevő. A családgondozás hatására némi javulás mutatkozik az iskolába járási morál területén, de még mindig előfordulnak olyan tanulók, akik kötelezettségeiket időnként megszegik.

Egyre inkább jelen vannak a deviáns magatartású gyermekek, melynek hátterében gyakran a szülők elhanyagoló nevelése, agresszivitása, életmódja áll. Egyre több gyermek küzd beilleszkedési nehézségekkel, ilyenkor pszichológusi tanácsadást javasolunk. 

Különösen nagy a probléma ezeknél, a gyerekeknél, hogy a szülők sem következetesek, elvtelenül védik gyermekeiket, így a probléma kezelése komoly akadályokba ütközik.

További problémát jelent, a szülők életvezetési problémái, a gyermekekkel való kevés törődés és a helytelen nevelési attitűdök, kapcsolattartási problémák.

Tárgyi feltételek alakulása a Szolgálat a Wass Albert Művelődési Ház végében található, az elmúlt évek során több irodai eszközzel is bővült, melyek nagyban megkönnyítik a munkát. Jelenleg két számítógép, egy laptop, egy multifunkciós nyomtató-fénymásoló és egy vezetékes telefon segíti a munkát. Az íróasztalok közül egyet sikerült kicserélni, a szolgálat vezetői irodájából került át, valamint 2 kanapéval és 6 db ügyfélfogadó székkel bővült a bútorállomány.   A szolgálat zavartalan működését 3 helyiség biztosítja.  A helyiségek világosak, napfényesek. 
Szakmai tevékenység ügyfélfogadási idő az önkormányzati ügyfélfogadási renddel megegyezik. Kedden és csütörtökön pszichológusi félfogadás, családlátogatás és adminisztrációs munka folyik.

Félfogadási időben önként keresheti fel a szolgálatot a segítségre szoruló lakosság. Mindezek ellenére, ha kliens panasszal, problémával jön a félfogadási időn kívül, megpróbálnak segíteni.

Intézményi kapcsolatok a jelzőrendszer tagjaival a munkakapcsolat, az előző évekhez hasonlóan intenzíven működik. Az elmúlt év során a sülysápi rendőrökkel több esetben dolgoztak együtt. A családgondozók a védőnőkkel, a pedagógusokkal rendszeresen végeznek családlátogatást, szükség szerint intézkednek. A védőnőkkel együtt több családot keresnek fel, mert ők is egyre több problémával találják magukat szemben, ezekre közösen keresik a megoldást.

Az Önkormányzat szociális és gyámügyi előadójával, hatósági iroda vezetőjével napi szintű, rendszeres munkakapcsolatban állnak.  

A Területi Gyermekvédelmi Szakszolgálattal és a Sülysápon működő nevelőszülő-tanácsadóval szoros munkakapcsolat alakult ki, folyamatosan konzultálnak az átmeneti nevelésben lévő gyermekek ügyeiben, több kapcsolattartás zajlik a szolgálat helyiségeiben.

A Területi Gyermekvédelmi Szakszolgálatnál elhelyezési ügyekben több alkalommal vettek részt tárgyaláson.

A Ceglédi Tanulási Képességet Vizsgáló Bizottsággal több esetben volt szükség közös munkára, minden esetben a szülői hanyagság miatt maradtak el a szükséges vizsgálatok, ehhez kérték a segítségüket. 

A Pest Megyei Igazságügyi Hivatal pártfogó felügyelőjével nagyon jó kapcsolatot sikerült kialakítani. Együttműködésük nagyon hatékony, az év során több közös családlátogatás valósult meg a pártfogolt gyermekeknél, akik a gyermekjóléti szolgálat gondozásában is állnak. 

Gyömrő Városi Gyámhivatal dolgozóival jó munkakapcsolat alakult ki az évek folyamán, évente többször vettek részt elhelyezési, felülvizsgálati, kapcsolattartási ügyekben való tárgyaláson. 2013. január 1. napjától a Pest Megyei Kormányhivatal Nagykátai Járási Hivatal Járási Gyámhivatalához helyezték át Sülysápot. Más gyermekjóléti szolgálatok családgondozóival az elmúlt évek folyamán fokozatosan jó kapcsolat alakult ki egyes gyermekek ügyében.

Egészségügyi intézményekkel, kórházakkal rendszeres a telefonos kapcsolat, bármilyen veszélyeztető körülményt tapasztalnak, jeleznek a Szolgálat felé, szükség esetén írásban teszik meg jelzésüket.

Egyéb segítő tevékenység

Élelmiszerosztás a Szolgálat a Magyar Élelmiszerbank Egyesülettel együttműködve, továbbra is hatékonyan segélyezte az ellátottakat. A 2012-es év folyamán 6 alkalommal osztottak Európai Uniós élelmiszeradományokat, közel 3000 fő részére. Az adományozás helyszínéül a Malom utcai önkormányzati épület szolgált. A Magyar Élelmiszerbank Egyesület 2012. évben is megszervezte a karácsonyi lakossági élelmiszergyűjtést. A gyűjtésben első alkalommal a családgondozók is részt vettek. Az akció keretében 220 kg tartós élelmiszert sikerült gyűjteniük, melyet 32 sülysápi családnak juttattak el, még az ünnepek előtt. 
A Wass Albert Művelődési Központ a 2012-es évben is lehetőséget nyújtott a szolgálat számára, hogy húsvéti dekorációkat készíthessen a gyermekekkel és szüleikkel. A szabadidős foglalkozásra 2012. 03. 31. napján került sor. A Művelődési Központ által megrendezett gyermeknapon és a májusi batyus táncház programján is kézműves foglalkozással szórakoztatták az érdeklődő gyermekeket.

„Mesés nyár vár ránk”Az elmúlt években hagyománnyá vált, hogy a Szolgálat a rászoruló gyermekeknek nyári tábort szervez. 

A 2012-es évben első alkalommal volt lehetőség pályázni az Erzsébet-program keretében. 
A pályázat sikeres elbírálásának köszönhetően, az intézmény 110 gyermeket vitt táborozni a Fejér megyei Vajta településre. Sülysápról 10 gyermek élvezhette az egyhetes nyári tábor örömeit. A pályázatot már az idei évben is meghirdették, lehetőségeikhez képest szeretnének 2013-ban is minél több gyermeknek felejthetetlen tábori élményeket nyújtani. 

Karácsonyi ajándékosztás az Önkormányzat által felajánlott karácsonyi élelmiszercsomagok összeállításában, megvásárlásában, a rászorulók kiválasztásában és a csomagok osztásában segítettek a szolgálat családsegítői. 100 fő (család) részesült élelmiszercsomagban, melynek szállításában a Faluszolga Kft segédkezett. 
Adományozás

A szolgálat egész évben folyamatosan közvetíti a lakosság által felajánlott és egyéb helyekről kapott ruhákat, kisebb bútorokat, könyveket, játékokat.

Ruhabörze

2012. júniusában a harmadik alkalommal szervezték meg a ruhabörzét, az önkormányzat anyagi támogatásával.

Pályázatok

A Juvenatas rászorulókért Alapítvány pályázatán 30.000 Ft összegű gyógyszertámogatást sikerült nyerniük, egy súlyos beteg sülysápi kisfiú számára. 

A 2012-es évben a Szolgálat két Európai Uniós pályázatban is részt vett.

· TÁMOP 5.3.1-C-09/1 (Tápió –menti Váltó 2011.augusztus -2012. szeptember)
A Tápió-vidék Többcélú Kistérségi Társulása 2010 tavaszán pályázatot nyújtott be a TÁMOP 5.3.1-C-09/1 „Első lépés” - alacsony foglalkoztatási eséllyel rendelkezők képessé tevő és önálló életvitelt elősegítő programjára „Tápió-menti Váltó” címmel. A benyújtott 14 hónapot felölelő pályázati program célja, az volt, hogy a nagykátai kistérség településeiről összesen 60 fő aktív korú, alacsony foglalkoztatási eséllyel rendelkező, inaktív, munkavállalásukban korlátozott embereknek nyújtson segítséget, az önálló életvitelének, foglalkoztathatóságának megvalósításához, valamit a munkaerő-piacra történő (re)integrációjához szükséges állapot eléréséhez. A program szakmai csoportjában dolgozott a sülysápi szolgálattól az intézményvezető, egy fő családgondozó és a pszichológus. A kitűzött célt komplex szakmai szolgáltatásokkal valósították meg. A program 2011. augusztus 1-jén kezdődött el, Sülysápról 7 fő munkanélkülinek próbáltak meg szakszerű segítséget nyújtani egyéni foglalkozások segítségével (pszichológiai, mediációs, addiktológiai, munkavállalási  pályaorientációs, jogi tanácsadások csoportos foglalkozások: személyiségfejlesztő tréning, munkaerő-piaci tanácsadás, kreatív műhely) A program 2012. októberében sikeresen zárult, a bevont 60 főből, mindössze 4 személy morzsolódott le a többi sikeresen részt vett a tanácsadásokon, csoportos foglalkozásokon, tréningeken. A pályázat keretében egy hónapos munkakipróbálást is biztosítottak 30 fő részére.

· TÁMOP-5.2.5/B-10/1-2010-0082 Esély Ifjúsági Iroda 2012. május - 2014. április 

A Sülysáp Székhelyű Családsegítő és Gyermekjóléti Szolgálat a Mendei egyházközösséggel együttműködve pályázatot nyújtott be, melynek eredményeként 2012 májusában két helyszínen megkezdték az Esély Ifjúsági Iroda működtetését. A programban részt vesz a szolgálat intézményvezetője, szakmai vezetője, egy családgondozó és a pszichológus. Településünkön és a környező városokban a szociális, ifjúsági ellátás igen szűkös vagy egyáltalán nem megoldott. A projekt célja, a Mendén és Sülysápon élő akadályokkal küzdő - különösen - hátrányos helyzetű gyerekek és fiatalok életminőségének javítása, egyéni és/vagy közösségi kompetenciák fejlesztése, információkkal történő ellátása az igényeikhez igazodóan ifjúsági tanácsadó és információs iroda működtetése. A 2012-es évben már megkezdődtek azon szolgáltatások és tanácsadások, amelyek segítik a fiatalokat az iskola, majd a munka világában, történő helytállásban.

A sülysápi ifjúsági iroda állandó foglalkozásai: 

Hétfő: Akrobatikus rock and roll

Kedd: gyöngyfűző, kézilabda- és game klub

Szerda: Színjátszó csoport és csocsó klub

Csütörtök: Akrobatikus rock and roll, kézilabda- és ping-pong klub

Péntek: game klub

Az ifjúsági iroda keretein belül igénybe lehet venni pszichológiai, mediációs tanácsadást. A 2012-es évben sikeresen zárult a júniusi sport napunk, nagy sikere volt a nyári zenei tehetségkutató rendezvényünknek, az irodában működő álláskereső klubbnak egyre több résztvevője van. Bővebb és naprakészebb információk az Ifjúsági Iroda honlapján és facebook oldalán találhatók (http://www.eselyifiiroda.hu/)

IV. Jegyzői hatáskörben tett gyámhatósági intézkedések

Hatósági  feladatok

2013. év január 1. napjától a hatósági feladatok ellátásában jelentős változás történt, hatásköröket helyezetek át, megalakultak a járási hivatalok. Sülysáp 2013. január 1. napjától a Pest Megyei Kormányhivatal Nagykátai Járási Hivatal Járási Gyámhivatalához került. Korábban Sülysáp vonatkozásában a gyermekvédelmi feladatok egy részét Gyömrő Városi Gyámhivatal látta el. 

Gyermekvédelmi gondoskodás

Ha a gyermek testi, értelmi, érzelmi és erkölcsi fejlődéséhez szükséges ellátás a szülő közreműködésével nem biztosítható és ez a helyzet a gyermek (testi, értelmi, érzelmi és erkölcsi) fejlődését veszélyezteti, a jegyző ill. a gyámhivatal a veszélyeztetettség mértékétől függően hatósági intézkedést tesz.
A jegyzői gyámhatóság elsősorban a védelembe vételi és az ideiglenes hatályú elhelyezés szerinti intézkedéseket jogosult megtenni. A jegyző tehát a gyermeket védelembe veheti vagy az őt nevelő családból ideiglenes hatállyal, kiemelheti. 

Az esetek nagyobb részében az alapellátás keretei között tudnak maradni a családi problémák. A jól működő alapellátási rendszer (családgondozás) nagy segítséget jelent a jegyzői gyámhatóságnak az ügyek alapos – a gyermek és családja érdekeit messzemenőkig figyelembe vevő – megoldás megtalálásában. 

Védelembe vétel, ha a szülő a gyermek veszélyeztetettségét az alapellátások önkéntes igénybevételével megszüntetni nem tudja, vagy nem akarja, de alaposan feltételezhető, hogy segítséggel a gyermek fejlődése a családi környezetben mégis biztosítható, a jegyzői gyámhatóság a gyermeket védelembe veszi, a gyermekjóléti szolgálat családgondozóját a szülői nevelés támogatása érdekében kirendeli.  A védelembe vétel nem érinti a szülő felügyeleti jogát. 

Védelembe vétel 2012. évi adatai:

A védelembe vétel keretein belül elrendelt intézkedések 2012. évi adatai: 

Ideiglenes hatályú elhelyezések: ha a gyermek felügyelet nélkül marad, vagy fejlődését családi környezete súlyosan veszélyezteti és emiatt a gyermek azonnali elhelyezése szükséges, a jegyzői gyámhatóság a gyermeket ideiglenesen a nevelésre alkalmas és az azt vállaló különélő másik szülőnél, más hozzátartozónál, ill. személynél, ha erre nincs mód nevelőszülőnél, gyermekotthonban helyezi el. Súlyos veszélyeztetésnek minősül a gyermek olyan bántalmazása, elhanyagolása, amely életét közvetlen veszélynek teszi ki, vagy fejlődésében jelentős vagy helyrehozhatatlan károsodást okozhat. Az ideiglenes hatályú elhelyezés a szülők gondozási nevelési jogát szünetelteti. 

2012. évben a jegyzői gyámhatóság gyermeket ideiglenes hatályú elhelyezéssel nem emelt ki a családjából. A szülők által elkövetett bűncselekmény miatt, 5 kiskorú gyermek került ideiglenes hatállyal elhelyezésre, rendőri intézkedés során.   

Az iskoláztatási támogatás felfüggesztése
Az iskoláztatási támogatás felfüggesztésére vonatkozó jogszabályok:
· A családok támogatásáról szóló 1998. évi LXXXIV. törvény 15. §-a;
· A gyermekek védelméről és a gyámügyi igazgatásról szóló 1997. évi XXXI. törvény (továbbiakban: gyermekvédelmi törvény) 68/A. §-a;

· A gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Kormány rendelet (továbbiakban: Kormány rendelet) 91/F. § - 91/R. §-ai.

A családok támogatásáról szóló törvény szabályozza, hogy családtámogatási ellátásnak minősül a nevelési ellátás és az iskoláztatási támogatás. A két családtámogatási ellátási formát együtt nevezi a törvény családi pótléknak. 

Az iskolalátogatási kötelezettségüket nem teljesítő gyermekek után járó iskoláztatási támogatás megvonása vonatkozásában a korábbinál áttekinthetőbb, egyszerűbb rendszert kellett kidolgozni. A törvénymódosítás ezért újraszabályozta az iskoláztatási támogatás felfüggesztésének és szüneteltetésének rendszerét. A módosítás az új tanév kezdetétől, 2012. szeptember 1-jétől lépett hatályba. A módosítás lényege, hogy az iskolalátogatási kötelezettség elmulasztása esetén minden gyermekre, a gyermek életkorától, és a család jövedelmi helyzetétől függetlenül ugyanaz a jogkövetkezmény vonatkozik, azaz ilyen esetben az iskoláztatási támogatás folyósítása szünetel. 
Megszűnt a felfüggesztés jogintézménye, azaz az iskoláztatási támogatást nem kell családtámogatási folyószámlára folyósítani, visszamenőleges kifizetésére ismételt iskolába járás esetén nem kerülhet sor. Az iskoláztatási támogatás szüneteltetésének időtartama alatt a rászoruló, rendszeres gyermekvédelmi kedvezményre jogosult gyermekek sem kaphatják meg a törvény módosítás előtt természetben nyújtott ellátást. 
A módosítás előnye, hogy a szigorúbb szankciók a gyermekeket és családjukat jobban ösztönzik a tanulmányi kötelezettség maradéktalan teljesítésére. A változtatás eredményeképpen az eljárásrend egyszerűsödött, hiszen az iskolalátogatási kötelezettség elmulasztása esetén minden esetben a családi pótlék szüneteltetését kell kezdeményeznie a jegyzőnek. Nincs szükség családtámogatási folyószámlára, és a természetben nyújtott családi pótlék felhasználását biztosító eseti gondnokokra sem. 

Annak érdekében, hogy az iskolalátogatási kötelezettség nem teljesítésének hátterében álló, a gyermek magatartásbeli problémáinak, motiváltságának, vagy a gyermek környezetében megjelenő, a szülők hozzáállásával, a családi, anyagi gondokkal összefüggő problémák megoldásához a család segítséget kapjon, az iskoláztatási támogatás szüneteltetéséhez a 16 évesnél fiatalabb gyermekeknél továbbra is kötelező védelembe vétel kapcsolódik.
Az iskoláztatási támogatás folyósításának felfüggesztése és szüneteltetése, valamint az arra történő figyelmeztetések 2012. évi adatai: 

Családi jogállás rendezése 2012. december 31. napjáig 19 esetben rendeződött teljes hatályú apai elismerő nyilatkozat felvételével a gyermek megszületése előtt. 

A gyermekek megszületése után az alábbi táblázat adatai szerint rendeződött a családi jogállás. 

Környezettanulmány hatósági ügyekben: Környezettanulmány 23 esetben készült különböző hatóságtól érkezett megkeresésekre. 

(kiskorúakkal kapcsolatos veszélyeztetettségi ügyek, gyermekelhelyezés, bontó perek, kapcsolattartás, gyámsági és gondnoksági ügyekben leltározási feladatok, örökbefogadás, illeték ügyek stb.).

V. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők működését engedélyező hatóság ellenőrzésének alkalmával tett megállapítások bemutatása.

A Pest Megyei Kormányhivatal Szociális és Gyámhivatala, valamint az Érdi Módszertani Központ a családsegítő és gyermekjóléti feladatok ellátása kapcsán 2012. évben ellenőrzést tartott, melynek során szakmai hiányosságokat nem állapított meg. A szakmai munka minőségét megfelelőnek találta. 

VI. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).

· A Sülysáp Székhelyű Közös Fenntartású Családsegítő és Gyermekjóléti Szolgálat által biztosított programok továbbfejlesztése, gyakoriságának növelése a gyermekvédelmi prevenciós elképzelésekhez jól illeszkednek. Hatékonyan szolgálják a gyermekek hasznos szabadidő eltöltését, ezzel megakadályozva a gyermekek elkallódását, csavargását. 

· KMOP-2008-4.5.2. Szociális alapszolgáltatások és gyermekjóléti alapellátások komplex-, valamint bölcsődék önálló fejlesztése című pályázattal Önkormányzatunk fontos, eddig ellátatlan területét kívánta kiszolgálni a községben élő családoknak. A 2010. év folyamán a Gólyahír Bölcsőde megépült. 2011. január 1. napjától megkezdte működését. 
· Önkormányzatunk legfontosabb célkitűzései közé tartozik a meglévő intézmények biztonságos, stabil működtetése, preventív célú programok támogatása.
VII. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.

Településünkön bűnmegelőzési, rendészeti bizottság nem működik, azonban más bizottságok pl. Oktatási, Művelődési és Sport Bizottság, Egészségügyi és Szociális Bizottság a bűnmegelőzéshez kötődő problémák közül számos témával foglalkozik.

A gyermek és a fiatalkorúakkal kapcsolatos a bűnmegelőzés és az áldozatvédelem tekintetében a településünkön működő Bogdán Flórián Önkéntes Tűzoltó és Polgárőr Egyesülettel, helyi Rendőrőrssel és a Rendőrkapitánysággal együttműködésünk jó, a fiatalkorúak által elkövetett bűncselekményekről a törvényben szabályozottak szerint értesítenek.

A Polgárőrség a gyermekvédelmi feladatok ellátása kapcsán úgy a Sülysáp Székhelyű Közös Fenntartású Családsegítő és Gyermekjóléti Szolgálattal, mind a Rendőrőrssel együtt dolgozik. Családgondozóink éjszakai ellenőrzésük során egyik feladatként kapták a kiskorúak kiszűrését a szórakozó helyekről és azok környékéről.

Településünkön számos civil és társadalmi szervezet működik, melyek a fiatalkorúak és gyermekkorúak szabadidő eltöltésének hasznos keretét adják. Közösségformáló szerepük igen jelentős, több régóta működő egyesület, alapítvány végez ilyen tevékenységet. Az egyesületeknek, szakköröknek, táboroknak igen jótékony hatásuk van, mert az itt eltöltött idő alatt a gyerekek nem csavarognak, felnőtt felügyelete alatt hasznosan töltik szabadidejüket. Így kevésbé van lehetőségük bűnelkövetővé vagy áldozattá válni. 

Az általános iskolákban bűnmegelőzéssel, iskolabiztonsággal, áldozattá válás megelőzésével kapcsolatban az osztályfőnöki órákon kapnak részletes felvilágosítást a tanulók.

Sülysápon iskolarendőr is részt vesz a 7-8 osztályosok szülői értekezletén, segít a felmerülő problémák kezelésében és megfelelő szakember felé irányítja a szülőket. Szervezi az iskola drogprevenciós előadásait. A Polgármesteri Hivatal egy fő közterület felügyelőt foglalkoztat, aki rendszeres járőrtevékenységet végez a nagyközség közigazgatási területén, a helyszínen eljár szabálysértési ügyekben, jelenlétével, elősegíti a bűnmegelőzést is. 

Kiemelt a gyermekvédelem szerepe a gyermek- és fiatalkorú bűnelkövetés megelőzésében, az intézményes együttműködés kialakításában, a gyermek-és fiatalkorúak marginalizálódásának megelőzésében, a jelzőrendszer működtetésében, a preventív munkában. A preventív munka része a gyermekek alapellátásban történő gondozása, a védelembe vétel, de ide tartozik a gyermekeket, családokat érintő szolgáltatások igénybevétele, szabadidős programok biztosítása a céltalan csavargások elkerülésére. 

A gyermekek és fiatalkorúak érdekében továbbra is fontos a gyermekjóléti intézmények, a hatóság, a közoktatási intézmények a rendőrség a pártfogók az egészségügyi intézmények és civil szervezetek közötti érdemi együttműködés a bűnelkövetés és áldozattá válás megelőzésében.

VIII. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció) 

Sülysápon viszonylag nagy számban képviseltetik magukat az alapítványok, egyesületek. Az egyesületek minden korosztály számára kínálnak lehetőséget kulturális és művelődési igényeik kielégítésére. 

Az általános iskolákban működő alapítványok Szent István Általános Iskola és a Móra Ferenc Általános Iskoláért Alapítványban kulturális, sport és szabadidő programokat szerveznek. 

1922 óta működik a Sülysápi Községi Sportkör nagy hagyományokkal rendelkező, sport tevékenységgel foglalkozó egyesület. A Taekwon-do Szakosztály 1986 óta működik. Heti többszöri elfoglaltságot biztosít a sportot szerető fiataloknak, edzőtáborokban vesznek részt és bemutatókon szerepelnek. A Sportkör keretein belül működik a Labdarúgó-szakosztály, a Kézilabda-szakosztály és a Taekwon-do Szakosztály, amely a magyar válogatott munkájában is részt vesz
A Sülysápi Szabadidő SE tenisz- és futballpályát üzemeltet és a szabadidős sportot népszerűsíti.

Az Tápiómente Ökölvívó Egyesület és a Sülysápi Gyerekfoci Egyesület a gyermekek délutánjainak aktív és hasznos eltöltését segíti. 

Sülysápon az egyházak – Sülysápi I. Róm.kat. (Tápiósülyi) Egyházközség, Sülysápi II. (Tápiósápi) Egyházközség, Magyar Pünkösdi Egyház Sülysápi Gyülekezete, Baptista Gyülekezet - hitéleti tevékenységet folytatnak, ifjúsági foglakoztatásokkal, szeretetszolgálattal, énekkari, kulturális tevékenységgel színesítik a lakosság közéletét.

Egészséges és Erkölcsös Ifjúságért Alapítvány az ifjúság egészségi, erkölcsi, vallási, családi és értékteremtő közösségi nevelésével foglakozik. Nyáron korosztályos bontásban táboroztatást végeznek Tápiószentmártonban saját táborhelyükön. 

Tápiómenti Kisbárka Egyesület a fogyatékkal élő gyermekek és szüleik segítését tűzte célul, közösségi programokat, játszóházat, kézműves foglalkozást, és táboroztatást szervez. 

Wass Albert Művelődési Központ a közművelődési tevékenység feltételeinek biztosítása mellett törekszik a civil szervezetekkel partneri együttműködésben szervezni a programokat. Nyilvános könyvári feladatokat lát el, valamint múzeumi tevékenységet végez, a helytörténeti kiállítás felügyelete a feladatkörébe tartozik. 

„Sülysápért” Közalapítvány civil szervezetek segítése, környezetvédelmi programok szervezése, lakosság egészségvédelme, kulturális programok támogatása. 

Sülysápi Amatőrcsillagász Egyesület, csillagászati ismeretek terjesztése a monori és nagykátai kistérségben. Gyermekek nyári táboroztatása.

A Bogdán Flórián Önkéntes Tűzoltó és Polgárőr Egyesület feladata a település közbiztonságának, a lakosság nyugalmának biztosítása, bűnmegelőzés, prevenció, együttműködés a rendőrséggel, hivatásos tűzoltókkal.

Emberséggel az Emberért Egyesület érdekvédelmi és érdekképviseleti társadalmi szervezet. Elsősorban a szociálisan hátrányos helyzetűek támogatását, segítését tekinti fő feladatának.
Összefogás Sülysápért Egyesület a település fejlesztésével kapcsolatos tevékenységet folytat.

A Falu Érdekvédelmi Közösség fő tevékenysége a település természet és környezetvédelme az itt élő emberek, csoportok, képviselete. 

Tápió Természetvédelmi Egyesület a Tápió-vidék természeti értékeinek megóvása és védelme. 

Az EBADTÁK Amatőr Színjátszó Egyesület színes előadásaival a községi ünnepségek fényét emeli, lelkes gyerekek tucatjai tanítja a színjátszás alapjaira.

Köszönöm a gyermekvédelmi jelzőrendszer minden tagjának, a civil szervezeteknek az együttműködését, empátiáját - az óvoda és iskola gyermekvédelmi felelőseinek, a védőnőknek, a gyermekorvosoknak -, valamint családgondozóinknak az elmúlt évben végzett közös munkát. 

Kérem a T. Képviselő-testületet, hogy az előterjesztést elfogadni szíveskedjenek.
Sülysáp, 2013. május 6.
Tisztelettel:


Ráczné Fekete Orsolya

